
Grozījumi Valsts probācijas dienesta likumā 
Izdarīt Valsts probācijas dienesta likumā (Latvijas Republikas Saeimas un Ministru Kabineta Ziņotājs, 2004, 2. nr.; 2005, 8. nr.; 2006, 24. nr.; 2008, 24. nr.; 2009, 2., 14., 16. nr.; Latvijas Vēstnesis, 2010, 183. nr.; 2011, 120. nr.; 2012, 189. nr.; 2014, 204., 257. nr.; 2015, 11., 118., 248. nr.; 2017, 194., 236. nr.; 2022, 207. nr.; 2024, 52. nr.) šādus grozījumus:
1. Izslēgt 8.1 pantu.
2. 18.2 pantā:
papildināt pantu ar piekto, sesto, septīto un astoto daļu šādā redakcijā:
"(5) Lai veiktu pētījumu vai statistikas rādītāju analīzi, Valsts probācijas dienestam ir tiesības iegūt no Iekšlietu ministrijas Informācijas centra informāciju par esošo un bijušo probācijas klientu sodāmību un uzsāktajiem kriminālprocesiem, kā arī informāciju, kas raksturo kriminālprocesa gaitu, personas vainas atzīšanu un tiesībsargājošo institūciju atbildes reakciju uz noziedzīgu nodarījumu.
(6) Lai veiktu pētījumu vai statistikas rādītāju analīzi, Valsts probācijas dienestam ir tiesības iegūt no Ieslodzījuma vietu pārvaldes informāciju par esošo un bijušo probācijas klientu brīvības atņemšanas soda izpildes gaitu un tās laikā pieļautajiem pārkāpumiem, kā arī par plānotajiem resocializācijas pasākumiem, to izpildes gaitu un rezultātiem.
(7) Valsts probācijas dienestam šajā pantā minētā pētījuma vai statistikas rādītāju analīzes veikšanas nolūkā ir tiesības nodot pētījuma izstrādātājiem šā panta piektajā un sestajā daļā minēto informāciju.
(8) Valsts probācijas dienestam šajā pantā minētā pētījuma veikšanas nolūkā ir tiesības nodot pētījuma izstrādātājiem esošo un bijušo probācijas klientu identifikācijas datus un kontaktinformāciju, kā arī esošo un bijušo probācijas klientu likumisko pārstāvju identifikācijas datus un kontaktinformāciju."
3. 25. pantā:
· izteikt otrās daļas 8. punktu šādā redakcijā:
· "8) sniegt informāciju par nepilngadīgā probācijas klienta, kuram ir piemērots audzinoša rakstura piespiedu līdzeklis – probācijas novērošana –, vārdu, uzvārdu, dzimšanas datumu, tālruņa numuru un elektroniskā pasta adresi, likumiskajiem pārstāvjiem, to vārdu, uzvārdu, tālruņa numuru un elektroniskā pasta adresi, apstākļiem, kas veicinājuši noziedzīga nodarījuma izdarīšanu, un resursiem, kas veicina probācijas klienta iekļaušanos sabiedrībā, pakalpojuma sniedzējam, lai nodrošinātu nepilngadīgā probācijas klienta sociālās uzvedības korekcijas un sociālās rehabilitācijas pakalpojumus;".
4. Papildināt likumu ar informatīvu atsauci uz Eiropas Savienības direktīvu šādā redakcijā:
"Informatīva atsauce uz Eiropas Savienības direktīvu
Likumā iekļautas tiesību normas, kas izriet no Eiropas Parlamenta un Padomes 2016. gada 11. maija direktīvas (ES) 2016/800 par procesuālajām garantijām bērniem, kuri ir aizdomās turētie vai apsūdzētie kriminālprocesā."

